KIRJALLINEN KYSYMYS E-0351/01 esittäjä(t): Elly Plooij-van Gorsel (ELDR) komissiolle. Géant-tutkimusverkko.



Virallinen lehti nro 318 E , 13/11/2001 s. 0039 - 0040



KIRJALLINEN KYSYMYS E-0351/01 esittäjä(t): Elly Plooij-van Gorsel (ELDR) komissiolle (13. helmikuuta 2001) Aihe: Géant-tutkimusverkko Komissio käynnisti marraskuussa 2000 tutkimuksen viidennen puiteohjelman puitteissa tutkimusverkkoja koskevan hankkeen, jonka kautta osoitetaan seuraavien neljän vuoden aikana 80 miljoonaa euroa Euroopan laajuisen verkon kapasiteetin kasvattamiseen niin, että sen siirtonopeus nousee 2,5 Gbit/s:in, mahdollisesti 10 Gbit/s:iin. 1. Onko komissio kanssani yhtä mieltä siitä, että koko Géant-verkon nopeus määräytyy suureksi osaksi sen maan mukaan, jossa verkon nopeus on alhaisin ja kaistanleveyttä on vähiten? 2. Mihin nopeuteen ylletään tällä hetkellä (helmikuussa 2001) kussakin Géant-hankkeeseen liittyneessä valtiossa? 3. Voiko komissio kertoa, mitkä valtiot pääsevät todellisuudessa 2,5 Gbit/s -nopeuteen nyt tai vuonna 2001? 4. Mitä tuloksia komission TEN-155-hankkeen puitteissa teettämä arviointi tuotti liittyen a) verkon nopeuteen kussakin jäsenvaltioissa b) koko verkon lopulliseen nopeuteen siinä vaiheessa, kun todellisuudessa päästään nopeuteen 155 Mb/s? Arvioiko komissio, että ATM-tekniikan käyttö hidastaa korkealaatuisen huippunopean tietoverkon toteuttamista kehittyneimpiä teknologioita hyväksikäyttäen? Erkki Liikasen komission puolesta antama vastaus (7. kesäkuuta 2001) 1. Geant-verkon topologia, kapasiteetti ja palvelut määräytyvät jokaisen siihen liitetyn verkon vaatimusten, markkinatilanteen, kansallisista tutkimus- ja koulutusverkoista (NREN) saatavan rahoituksen sekä laitetoimittajilta saatavien laitteiden suorituskyvyn perusteella. Yhdenkään runkoverkkoon liittyvän kansallisen tutkimus- ja koulutusverkon vaatimattomuus ei rajoita verkon tehokkaimman osan kapasiteettia. 2. Eri maiden(1) ja Geant-runkoverkon väliset liityntänopeudet ovat seuraavat: 10 megatavua sekunnissa (Mb/s) Luxemburgin Restena-verkosta; 34 Mb/s Kroatian Carnet-, Irlannin Heanet-, Israelin IUCC- ja Portugalin RCCN-verkosta; 45 Mb/s Itävallan Aconet-, Slovenian ARNES- ja Belgian Belnet-verkosta; 68 Mb/s Tekin Cesnet-verkosta; 155 Mb/s Sveitsin SWITCH-(2), Italian GARR-, Kreikan(3) GRNET-, Unkarin Hungarnet-, Yhdistyneen kuningaskunnan JANET-, Puolan PSNC-, Espanjan Rediris- ja Ranskan Renater-verkosta; 310 Mb/s Saksan DFN-verkosta ja Nordunet-verkosta(4) sekä 622 Mb/s Alankomaiden Surfnet-verkosta(5). 3. Suunnitelmien mukaan 2,5 gigatavua sekunnissa (Gb/s) välittävä yhteys asennetaan 11 Geant-verkon liityntäpisteen (yksi piste maata kohden) välille marraskuuhun 2001 mennessä. 4. Quantum-hankkeen etenemistä on arvioitu säännöllisesti viidennen puiteohjelman hankkeille määritettyjä menettelytapoja noudattaen. Nämä arviot ovat olleet myönteisiä. Hankkeen päättyessä eri maiden ja Euroopan laajuisen verkon (TEN-155-runkoverkon) väliset liityntänopeudet olivat seuraavat: 10 megatavua sekunnissa (Mb/s) Irlannin Heanet- ja Luxemburgin Restena-verkosta; 34 Mb/s Kroatian Carnet-, Israelin IUCC- ja Portugalin RCCN-verkosta; 45 Mb/s Itävallan Aconet-, Slovenian ARNES-, Belgian Belnet- ja Tekin Cesnet-verkosta; 124 Mb/s Espanjan Rediris-verkosta; 155 Mb/s Sveitsin SWITCH-, Italian GARR-, Kreikan GRNET-, Unkarin Hungarnet-, Yhdistyneen kuningaskunnan JANET-, Nordunet-, Puolan PSNC- ja Ranskan Renater-verkosta; 310 Mb/s Saksan DFN-verkosta sekä 622 Mb/s Alankomaiden Surfnet(5)-verkosta. TEN-155-runkoverkko muodostui eri maiden liityntäpisteiden välisistä 27 yhteydestä, joista 13 toimi nopeudella 155 Mb/s ja kolme nopeudella 622 Mb/s. Asynkroninen siirtotapatekniikka (ATM) on ollut suureksi avuksi laadukkaita palveluita toteutettaessa (esimerkiksi taatun palvelunlaadun (QoS) tuki, virtuaaliset erillisverkot (VPN-verkot) ja tehokas resurssinhallinta). ATM-tekniikkaa ei kuitenkaan voi käytännössä soveltaa verkoissa, joiden nopeus on gigatavuja sekunnissa. Geant on todennäköisesti ensimmäisiä kansallisia tai kansainvälisiä verkkoja, jotka tukevat VPN-verkkoja IP-tasolla heti, kun tämän mahdollistava tekniikka on saatavilla. (1) Romania, Bulgaria, Latvia, Liettua, Viro ja Slovakian tasavalta eivät ole vielä liittyneet Geant-verkkoon. (2) Sisältää yhteyden CERNiin. (3) Sisältää yhteyden Kyprokseen (4 Mb/s). (4) Nordunet on Islannin, Norjan, Ruotsin, Suomen ja Tanskan yhdistävä alueellinen verkko. (5) Surfnet ei kuulu GN1-konsortioon, mutta verkot on yhdistetty.